b'\n_START_ARTICLE_\nKarl Ernst von Baer\n_START_SECTION_\nLiv\n_START_PARAGRAPH_\nHan blev f\xc3\xb8dt p\xc3\xa5 faderens gods "Gut Piep" (estisk: Piibe) i Estland. Hans fulde navn, der indeholder hans adelige rettigheder, var Karl Ernst Ritter von Baer, Edler von Huthorn. Familien stammer fra Westfalen. _NEWLINE_von Baer blev 1810 student i Dorpat (Tartu). Han studerede medicin ved Tartu Universitet fra 1810-1814, deltog i 1812 som frivillig l\xc3\xa6ge i kampen mod Napoleons invasion, tog 1814 til W\xc3\xbcrzburg og kastede sig med iver over zootomien, idet Ignaz D\xc3\xb6llinger introducerede ham for embryologien. 1817 blev han prorektor ved universitetet i K\xc3\xb6nigsberg under den bekendte fysiolog F. Burdach og 1822 dennes efterf\xc3\xb8lger som professor i zootomi. Han grunlagde det zoologiske museum i K\xc3\xb6nigsberg og blev 1826 direkt\xc3\xb8r for den derv\xc3\xa6rende anatomiske samling. 1829 modtog han en opfordring fra Sankt Petersborg om at komme dertil som medlem af det kejserlige akademi og for at overtage posten som professor i zootomi. Han tog imod indbydelsen, men vendte allerede det f\xc3\xb8lgende \xc3\xa5r tilbage til K\xc3\xb6nigsberg, dog kun for atter, i 1834, efter fornyet opfordring, at overtage sin stilling i Sankt Petersborg. 1837 berejste han Lapland og bes\xc3\xb8gte Novaja Zemlja. 1851-1856 unders\xc3\xb8gte han fiskerierne i Peipsi-s\xc3\xb8en, \xc3\x98sters\xc3\xb8en og Det kaspiske Hav. 1862 tog han sin afsked som akademiker, men blev valgt til \xc3\xa6resmedlem af det ber\xc3\xb8mte akademi. Han d\xc3\xb8de i Dorpat (Tartu) den 28. november 1876._NEWLINE_Han blev gift med Auguste von Medem i 1820, de fik 6 b\xc3\xb8rn.\n_START_SECTION_\nForskning\n_START_PARAGRAPH_\nvon Baer har indlagt sig store fortjenester af zootomien og navnlig af l\xc3\xa6ren om dyrenes udviklingshistorie. _NEWLINE_Blandt hans mange forskningsresultater kan n\xc3\xa6vnes v\xc3\xa6rket De ovi mammalium et hominis genesi fra 1827, i hvilket pattedyr\xc3\xa6gget for f\xc3\xb8rste gang er beskrevet, samt hans hovedv\xc3\xa6rk Ueber Entwickelungsgeschichte der Thiere I-II (1828-1837), om hvilket man med rette kan sige, at det danner grundlaget for hele den moderne embryologi. I sine Reden und kleine Aufs\xc3\xa4tze (1864-1877) stiller han sig i mods\xc3\xa6tning til Darwin\'s l\xc3\xa6re. Hans unders\xc3\xb8gelser af Det kaspiske Hav, publicerede i Sankt Petersborg-akademiets skrifter, berigede videnskaben med en m\xc3\xa6ngde nye iagttagelser.\n_START_SECTION_\nH\xc3\xa6dersbevisninger\n_START_PARAGRAPH_\nvon Baer blev 1850 udn\xc3\xa6vnt til medlem af det Kongelige Svenske Videnskabernes Akademi og fik 1867 tildelt Copleymedaljen._NEWLINE_von Baers portr\xc3\xa6t er gengivet p\xc3\xa5 den estiske 2-krone seddel.'